  Виталий Пронин Выль аре - одӥг кыткетынБадӟымесь осконъёсын выжиз шоркармы выль аре. Кызьы пусъе Ижлэн йырыз Александр Ушаков, городын ӧжыт уг лэсьтӥськы калыклэсь улон-вылонзэ ӟечомытон понна.Дышетон, тазалыкез утён, культура удысъёсты азинтон вылысь юнматэмын пӧртэм программаос. Соос быдэсъясько, город Думаысь депутатъёс, Иж администрация но Удмуртиысь Президент но Правительство одӥг кыткетын тыршыса.Кылем арын Ижевск лыдъямын Россиысь тужгес чылкыт, азинлыко мылкыдын улӥсь городэн. Сюресъёсты тупатъян понна гинэ 230 миллион манетлэсь трос коньдон висъямын Ижлэн, Удмуртилэн но Россилэн бюджетъёсысьтызы, эшшо 316 миллион манет кошкиз на азбаръёсты волятонлы но шулдыртонлы.Туэ арлы Иж администрациысь жилищно-коммунальной управление 99 миллион манетлы заявка лэсьтӥз ни. Та уксё мыноз трос квартираем 25 коркаез тыро-пыдо тупатъяны. Со дыре ик Иж администрация вазиське шоркарын улӥсьёслы: управляющей компаниослэсь ас кисыязы ужамзэс шӧдыкуды, шып эн улэ, мылкыдъёстэс вералэ, 072 телефон номеръя жингыртыса.Ортчем ар пумын тодмантэм выльдӥськизы шоркарысь 7 эмъян учреждение, туэ эшшо 12-ез чеберскоз.Нимысьтыз пусйыны кулэ нылпи садъёсын выль интыос усьтӥськемез - берло 5 ар куспын 4 сюрслэсь ятыргес тэшкылиослы нылпи учреждение ветлыны луонлык кылдӥз, 3 ареслэсь бадӟым нылпиос пӧлын черод ӧвӧл ни. Ужзэ мытӥз «Мынам нырысетӥ черодэ» электрон сервис. Талы луыса анай-атайёс путёвкалы куриськон гожтыны быгато Интернет пыр.Элина КУМАЧЁВА. Улон бызе, уксё воштӥськеШаерысьтымы Вуз каронъя но калыклы юрттэт сётонъя министерство но Национальной банк иворто: кылем арын 6-тӥ сентябрьысен калык пӧлы вӧлмыны ӧдъязы выльдэм 500-лык но 5000-лык манетъёс. Соос поттэмын вал ай 2010-тӥ арын, но уже кутӥськыны ӧдъязы берло толэзьёсы. Та дырозь калыкын ветлӥзы 1997-тӥ арын поттэм витьсюлыкъёс но вить сюрслыкъёс.Маин висъясько выльдэм манетъёс? Вылбамазы паллян палаз пусъемын: «Модификация 2010 года». Мар бордын кулэлыкез вал выльдонлэн? Вуз каронъя но калыклы юрттэт сётонъя министерствоысь специалистъёс иворто: 500-лык но 5000-лык манетъёсты йыртэмасьёслы суреданы секыт луоз. Выльдэм купюраосты эскерыны луоз, син азьын бергатыса но.Бур палаз пусйиськись серия лыдпус пуктэмын горд буёлэн, паллян палаз - пеймыт-вожен;5000-лык манет вылэ пуктэм пужылэн буёлэз тыл шорын кисьтаськись чилясь-вож каремын. Банкнотаослэн туала туссы сярысь ивор шедьтыны быгатоды Россиысь банклэн сайтысьтыз (www.cbr.ru).Елена ТУГАШОВА. Шузимыны ум сётэКылем гужем шаерамы улонэ пыӵаны кутскиз шузимытӥсь суретъёсты, кудӟытӥсь юонъёсты вӧлмытонэз алон сярысь закон. Со улсын та дырлы ортчытэмын ни куд-ог воштӥськонъёс.Кылсярысь, Удмуртиысь дышетон учреждениосын тодон-валан люкась быдэ вуымтэос пӧлын радъяське нимысьтыз эскерон. Соя тодыны луэ пиналлэсь наркотикъёсын кушласькемзэ. Ужрадэз шаермы понна чылкак выль шуыны уз луы. Угось берло аръёсы тест пыр ортчо МВД, ФСБ, МЧС ведомствоослэн вузъёсазы пырыны мылкыд карисьёс.Удмурт Республикаысь наркологияя диспансерысь нылпиосын ужась специалистъёс ивортэмъя, бускель шаерын - Татарстанын - вить ар ӵоже ини эскерон пыр ортчо школаосын вань дышетскисьёс. Но улон возьматӥз: та амаллэн пайдаез бадӟым ик ӧвӧл, наркотикъёсын эшъяськисьёс 0,03 процентэз гинэ шараямын. Нош зэмос лыдпус, валамон, шӧдскымон трос. Шаерысьтымы наркологияя диспансерысь специалистъёс мукет амалэз кутыны чаклало. Нырысетӥез - валэктон уж нуон, кыкетӥез - пиналъёс пӧлын лушкем юалляськон ортчытон, куинетӥез - экспресс-тестъёс.Законъя 15 арессэ тырмытэм мурт тест ортчыны соглаш кариськемзэ вераны кулэ. 15 аресэ вуымтэос пумысен мылкыдзэс вераны кулэ анай-атайёс. Таиз но бумага вылын юнматӥське.Таӵе бадӟым ужрад, валамон, трос коньдонэз кулэ каре. Со висъяськоз Удмуртиын шузимытӥсь суретъёсты вӧлмытонэн нюръяськонъя 2010-тӥ-2014-тӥ аръёслы чаклам программая. Туэ висъяськоз 1 миллион 200 сюрс манет. Ар куспын эскерон улэ шедёзы шоро-куспо заведениосын дышетскисьёс.Наталья СЕДОВА. Тунсыкозэ утчан котьку тунсыкоУдмурт кун университетысь удмурт филология факультетын тунсыко ужрад ортчиз. Университетысь студентъёслэн наукая огазеяськонзы 9-тӥ-11-тӥ классъёсын дышетскисьёс понна «Наукае нырысетӥ вамышъёсы» конкурс ялӥз. Со куинь люкетлэсь ортчыны кулэ.Нырысетӥяз студентъёс потазы ёросъёсы, отын кылзӥзы но дунъязы школаосын дышетскисьёслэсь пӧртэм удысъёслы сӥзем наукая ужъёссэс. Ӵапак отын вормисе потэмъёс шедизы ӵошатсконлэн университетын ортчись люкетаз. Куинетӥез радъяськоз оштолэзе.Студентъёслэн наукая огазеяськонэнызы кивалтӥсь, 4-тӥ курсын дышетскись Маша Евсеева пусйиз:- Ӧй оскы, ӵошатсконэ пыриськыны мылкыд карисьёс тамында люкаськозы шуыса. Малпай, гуртъёсын дышетскисьёслы Иже вуыны транспорт ласянь шуг-секытъёс кылдозы. Но 41 пинал вуиз. Ваньмыз чакламъя пӧрмиз.Конкурсэ пыриськон понна пиналъёслы удмурт кыллы яке литературалы, калык творчестволы сӥзем наукая уж гожтоно луиз. Валтӥсь курон - со анай кылынымы быдэстэмын мед луоз. Конкурслэн кыкетӥ этапаз вормисе потэмъёслы флэшкаос, книгаос, футболкаос кузьмазы. Школаын дышетскисьёс шараязы тунсыко малпанъёссэс, проектъёссэс. Оскиськом, утчаськон мылкыдзы азьланяз но уз пуксьы.Елена РЯБИНА, Удмурт кун университетын дышетскись. Эшъяськон юртын вормоз эшъяськонВуж Выль арез валче пусъёзы шарысьтымы пӧртэм выжы калыкъёс. Ижысь Эшъяськон юртын туннэ ӝыт ортчоз шулдыръяськон. Нялтас вераса, Вуж Выль арез татын келяло-пумитало ни куинетӥ ползэ.Туэ татын быръёзы устозэ Тол бабаез. Вожвылъяськыны мылкыдзэ вераз ни 6 тушо пересь. Тани бигеръёс сое Кыш бабай шуо, немецъёс - Вайнахтсман. Шаерамы 30 пӧртэм национально-культурной огазеяськонъёс кылдытэмын ке но, ваньмыз ик Тол бабайёссы уз ӵошатске.Тушо песятайёс вожвылъяськозы эктыса, визьзэс сынаса. Озьы ик шараямын луоз крезьгурез гажась пересь. Эшъяськонъя юртын ужасьёс шуо: бабайёслэн ӵошатскыса тыбырзы кузя пӧсям ву васькоз. Озьы ке но огзы но дунъятэк но кузьымтэк уз кыле. Уго Эшъяськон юртын котьку но ворме эшъяськон.Елена СКВОРЦОВА. Теги: Иж Интернет Наркотикъёсыннюръяськон УдГУ Эшъяськонюрт  